Det fremgår af bestemmelserne i artikel 44, stk. 1, litra c), i Rettens procesreglement, sammenholdt med artikel 48, stk. 2, at den stævning, der indleveres til Retten, skal indeholde søgsmålets genstand og en kort fremstilling af de påberåbte søgsmålsgrunde, og at nye anbringender ikke må fremsættes under sagens behandling, medmindre de støttes på retlige og faktiske omstændigheder, som er kommet frem under retsforhandlingerne. Et anbringende, der er udtryk for en uddybning af et anbringende, som tidligere er fremført direkte eller indirekte i stævningen, og som har nær sammenhæng med dette, skal imidlertid antages til realitetsbehandling.

Vedrørende Fællesskabets ansvar uden for kontraktforhold forudsætter den påtalte adfærd, som følge af tab forårsaget af institutionerne, at den udgør en tilstrækkeligt kvalificeret tilsidesættelse af en bestemmelse, som har til formål at tillægge borgerne rettigheder. Det afgørende kriterium for, om en overtrædelse af fællesskabsretten kan antages at være tilstrækkeligt kvalificeret, er, at der tale om en åbenbar og grov overtrædelse fra en fællesskabsinstitutions side af grænserne for dennes skøn. Såfremt institutionen har et stærkt begrænset eller intet skøn, kan selve den omstændighed, at der er begået en overtrædelse af fællesskabsretten, være tilstrækkelig til at bevise, at der foreligger en tilstrækkelig kvalificeret krænkelse.

Det fremgår klart af artikel 3a, stk. 1, i forordning nr. 857/84 om almindelige regler for anvendelsen af tillægsafgiften på mælk, som ændret ved forordning nr. 764/89, og artikel 3a, stk. 1, i forordning nr. 1546/88 om gennemførelsesbestemmelserne for nævnte afgift, som ændret ved forordning nr. 1033/89, at en midlertidig tildeling af en specifik referencemængde er betinget af, at den pågældende producent beviser, at han endnu helt eller delvist leder den samme bedrift som på tidspunktet for godkendelsen af ansøgningen om præmien for ikke-markedsførings- eller omstillingsforpligtelsen i henhold til forordning nr. 1078/77, dvs. den, som er genstand for hans ikke-markedsførings- eller omstillingsforpligtelse, og at han beviser, at han på den pågældende bedrift kan producere hele den referencemængde, han har ansøgt om.

Det fremgår i øvrigt af artikel 3a, stk. 3, i forordning nr. 857/84, at ved endelig tildeling af en specifik referencemængde kan der ligeledes tages hensyn til salg eller leverance af mælk fra produktionsenheder, som er blevet lagt sammen med den pågældende bedrift mellem tidspunktet for udløbet af ikke-markedsførings- eller omstillingsperioden og tidspunktet for den midlertidige tildeling af den specifikke referencemængde, såfremt den pågældende producent endnu helt eller delvis driver den samme bedrift, som han drev på tidspunktet for imødekommelsen af hans præmieansøgning.

Det er således fastsat i artikel 3a, stk. 1, i forordning nr. 1546/88, sammenholdt med artikel 3a, stk. 1, i forordning nr. 857/84, at mælkeproduktionen skal foregå på den bedrift, som ledes af den pågældende producent på tidspunktet for imødekommelsen af dennes ansøgning om tildeling af præmien, idet denne i givet fald kan omfatte de produktionsenheder, som producenterne drev på eget ansvar på tidspunktet for tildelingen af den specifikke referencemængde, hvilke enheder helt eller delvist burde omfatte den samme oprindelige bedrift.

(jf. præmis 83-85)